Mutu, înainte de meciul cu Universitatea Craiova: "Avem cel mai greu adversar în prima etapă"
CFR Cluj se pregătește pentru un duel dificil cu Universitatea Craiova, în prima etapă din play-off-ul Superligii.
Adrian Mutu, antrenorul ardelenilor, este conștient de importanța acestui meci și a anunțat că-și dorește victoria, ca astfel CFR Cluj să rămână în lupta pentru titlu.
"Suntem pregătiți pentru mini-campionatul care urmează. Știm că vor fi 10 finale și le vom aborda cu încredere în forțele noastre. Deși plecăm de pe locul al treilea, ne propunem să câștigăm fiecare meci și să vedem unde ne situăm la final. Avem șanse la titlu, dar important e să ne concentrăm pe victorie în fiecare partidă", a spus Mutu la conferința de presă.
Mutu: "Cel mai greu adversar!"
Antrenorul CFR Cluj a ținut să-și avertizeze jucătorii că meciul cu Universitatea Craiova va fi unul dificil.
"Craiova este o echipă puternică, de temut. Îi respectăm foarte mult și consider că avem cel mai greu adversar posibil pentru prima etapă. Totuși, am încredere în jucătorii mei și sunt convins că vom reuși să obținem un rezultat pozitiv dacă vom fi concentrați și conectați pe tot parcursul meciului", a subliniat Mutu.
Întrebat dacă patronul Neluțu Varga a promise prime pentru o eventuală victorie, Mutu a precizat că ambiția de a câștiga este principalul stimulent pentru jucătorii săi, nu banii.
"Banii nu sunt un stimulent pentru mine. În primul rând, vreau ca băieții să fie concentrați la meci. Dacă vom câștiga, vom aduce și trofee și vom fi răsplătiți. Nu accept la mine în echipă să se pună pe primul loc banul, nu performanța sportivă. Când ambiția nu e aceea de a câștiga, nu vei face nici bani mulți", a mai spus Mutu.
Meciul dintre CFR Cluj și Universitatea Craiova va avea loc sâmbătă, 16 martie, de la 20:00, pe stadionul "Dr. Constantin Rădulescu" din Cluj.
Urmăriți SPORT.RO și pe Google News